(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(1)Pandémia ochorenia COVID-19 má rušivý vplyv na hospodárstvo Malty. V roku 2019 dosahovala Malta hrubý domáci produkt na obyvateľa (HDP na obyvateľa) na úrovni 86 % priemeru Únie. Z predbežnej prognózy Komisie z leta 2021 vyplýva, že reálny HDP Malty v roku 2020 klesol o 7,8 % a v období 2020 – 2021 by mal kumulatívne klesnúť o 2,6 %. Dlhodobé aspekty s vplyvom na strednodobú hospodársku výkonnosť zahŕňajú najmä nedostatok kvalifikovanej pracovnej sily, výzvy súvisiace so starnutím obyvateľstva a nedostatky v regulačnom rámci a rámci dohľadu, ktoré bránia podnikom plne využívať príležitosti, ktoré ponúka zelená a digitálna transformácia.

(8)Plán zahŕňa opatrenia, ktoré prispievajú ku všetkým šiestim pilierom, pričom značný počet komponentov plánu sa týka viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Osobitný dôraz na inteligentný, udržateľný a inkluzívny rast, rovnomerne zastúpený v rámci jednotlivých pilierov, sa považuje za primerane vyvážený vzhľadom na osobitné výzvy Malty. Prvé tri zo šiestich komponentov maltského plánu obnovy a odolnosti priamo súvisia s prvými dvoma piliermi, teda so zelenou a digitálnou transformáciou. Očakáva sa, že zelená transformácia sa bude riešiť prostredníctvom rôznych reformných a investičných opatrení zameraných na dekarbonizáciu cestnej dopravy, dosiahnutie udržateľnej mobility, zlepšenie energetickej hospodárnosti budov, zlepšenie systému nakladania s odpadom a podporu energie z obnoviteľných zdrojov. Investície a reformy v oblasti verejnej správy, zdravotníctva a justičného systému podporujú digitálnu transformáciu.

(9)Zostávajúce štyri piliere politiky sa primerane riešia v rámci rôznych komponentov. Očakáva sa, že opatrenia na predchádzanie predčasnému ukončeniu školskej dochádzky a zlepšenie kvality a inkluzívnosti systému vzdelávania a odbornej prípravy zvýšia ponuku potrebných zručností a prispejú k inteligentnému, udržateľnému a inkluzívnemu rastu a takisto podporia aj politiky pre ďalšiu generáciu, deti a mládež. Na zdravotnú, hospodársku, sociálnu a inštitucionálnu odolnosť sa vzťahujú opatrenia, ako sú reformy a investície na posilnenie a zvýšenie odolnosti systému zdravotnej starostlivosti, zvýšenie efektívnosti verejnej správy vrátane systému súdnictva prostredníctvom digitalizácie a na riešenie inštitucionálnych prekážok prostredníctvom konzistentných reforiem správy vecí verejných. Okrem toho sa očakáva, že opatrenia v oblastiach vzdelávania, zručností, zdravia a verejnej správy prispejú k väčšej sociálnej a územnej súdržnosti.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(10)V súlade s článkom 19 ods. 3 písm. b) nariadenia (EÚ) 2021/241 a kritériom obsiahnutým v oddiele 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach adresovaných Malte vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti maltského plánu obnovy a odolnosti, a to bez ohľadu na skutočnosť, že Malta vo všeobecnosti primerane a dostatočne zareagovala na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky Paktu stability a rastu.

(11)Tento plán obnovy a odolnosti zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Malte v rámci európskeho semestra v rokoch 2019 a 2020, najmä v oblastiach i) správy vecí verejných, a to aj v súvislosti s nezávislosťou a účinnosťou justičného systému, ako aj boja proti korupcii a praniu špinavých peňazí, ii) zdravia, iii) vzdelávania a odbornej prípravy a iv) digitálnej a zelenej transformácie hospodárstva, a to aj vo vzťahu k obehovému hospodárstvu, energetickej efektívnosti a energie z obnoviteľných zdrojov. Investície a reformy v oblasti dôchodkov, agresívneho daňového plánovania a výskumu a inovácií čiastočne riešia výzvy identifikované v odporúčaniach pre danú krajinu.

(12)Cieľom plánu obnovy a odolnosti je posilniť nezávislosť a účinnosť súdnictva prostredníctvom niekoľkých opatrení vrátane zmien postupov vymenúvania predsedu Najvyššieho súdu a sudcov, zvýšenia počtu sudcov a investícií do digitalizácie súdneho systému. Pokiaľ ide o trestné stíhanie, Malta plánuje oddeliť dvojitú úlohu generálneho prokurátora ako prokurátora a právneho poradcu vlády a presunúť trestné stíhanie prípadov z polície na generálneho prokurátora. Očakáva sa posilnenie inštitucionálneho rámca na boj proti korupcii prostredníctvom vykonávania národnej stratégie pre boj proti podvodom a korupcii, reformou úradu pre vymáhanie majetku a stálej komisie proti korupcii.

(13)Riziká prania špinavých peňazí a financovania terorizmu sa majú podľa očakávaní ďalej znižovať vďaka vykonávaniu príslušnej stratégie a akčného plánu na roky 2021 – 2023. Malta sa zaväzuje prijať potrebné opatrenia na nápravu nedostatkov zistených v júnovom hodnotení Finančnej akčnej skupiny. Malta takisto plánuje prijať niektoré opatrenia na obmedzenie praktík agresívneho daňového plánovania vrátane zavedenia právnych predpisov o transferovom oceňovaní a štúdie, po ktorej budú nasledovať legislatívne zmeny týkajúce sa opatrení súvisiacich s prichádzajúcimi a odchádzajúcimi dividendami úrokmi a licenčnými poplatkami.

(14)Očakáva sa, že plánované zriadenie centra pre krv, tkanivá a bunky pre Maltu zabezpečí, že Malta bude sebestačná pre súvisiacu inovatívnu liečbu, čo by malo prispieť k odolnosti systému zdravotnej starostlivosti. Plánujú sa investície na ďalšiu digitalizáciu prevádzkových procesov vrátane poskytovania služieb starostlivosti a ambulantných zariadení. Očakáva sa tiež, že reformy posilnia prevenciu zdravotných problémov detí, zlepšia riadenie pracovných síl a uľahčia zamestnávanie a integráciu zahraničných pracovníkov.

(15)V pláne obnovy a odolnosti sa predpokladá vykonávanie opatrení novoprijatej stratégie zamestnanosti so zameraním aspoň na starších pracovníkov (vo veku 55 – 64 rokov), nízkokvalifikovaných dospelých, ako aj na zníženie rozdielov v zamestnanosti žien a mužov. Sociálna ochrana na Malte by mala využívať pravidelné preskúmanie dávok v nezamestnanosti a dôchodkov. Očakáva sa, že dlhotrvajúci problém predčasného ukončovania školskej dochádzky sa zmierni prostredníctvom intervenčných a preventívnych opatrení. Prístupnosť programov zvyšovania úrovne zručností a rekvalifikácie by sa mala uľahčiť zriadením elektronickej vysokej školy. Rozvoj zručností sa má podporiť cielenou investíciou do nového areálu Inštitútu pre turistické štúdie, čo bude doplnené o aktualizované programy odbornej prípravy. Inkluzívnosť vzdelávania sa má posilniť zavedením viacsenzorických učební pre študentov s osobitnými potrebami na vysokých školách a zriadením dvoch autistických jednotiek v stredných školách, ktoré uľahčia integráciu žiakov s osobitnými potrebami. Zahrnuté sú aj reformy zamerané na podnikateľský výskum a vývoj a podporujúce intenzívnejšiu spoluprácu medzi verejným a súkromným sektorom.

(16)Očakáva sa, že väčšina plánovaných investícií sa zameria na podporu digitálnej a zelenej transformácie. Digitálna transformácia by sa podľa predpokladov mala posilniť prostredníctvom investícií do vládnych digitálnych služieb, a to aj zlepšením odolnosti, bezpečnosti a efektívnosti jej digitálneho základu. Ďalšia digitalizácia sa plánuje v rámci systémov súdnictva a zdravotníctva. Zelená transformácia by mala napredovať investíciami do obnovy súkromných a verejných budov, škôl a nemocníc a do výroby a využívania energie z obnoviteľných zdrojov, pokiaľ ide o budovy, cesty a verejné priestranstvá. Tieto investície dopĺňajú reformy zamerané na posilnenie regulačného rámca v sektore stavebníctva a zabezpečenie dostatočného a diverzifikovaného počtu zamestnancov s primeranými odbornými znalosťami. Niekoľko reforiem sa zameriava na nakladanie s odpadom a predchádzanie vzniku odpadu, čím sa zlepšuje obehovosť hospodárstva.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(17)V súlade s článkom 19 ods. 3 písm. c) nariadenia (EÚ) 2021/241 a kritériom obsiahnutým v oddiele 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Malty, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(18)Simulácie útvarov Komisie ukazujú, že plán obnovy a odolnosti má spolu s ostatnými opatreniami Nástroja Európskej únie na obnovu potenciál do roku 2026 zvýšiť HDP Malty o 0,7 % až 1,1 %, do čoho nie je zahrnutý možný pozitívny vplyv zásadných štrukturálnych reforiem. Očakáva sa, že investície zabezpečia krátkodobé zvýšenie dopytu, čím prispejú k oživeniu hospodárstva. Predpokladá sa, že posilnenie inštitucionálneho rámca, reformy systému vzdelávania a odbornej prípravy a úsilie o digitalizáciu zvýšia rastový potenciál v dlhodobom horizonte. Ďalšie prínosy pre rast a zamestnanosť sa očakávajú z investícií a reforiem na zvýšenie energetickej účinnosti, dekarbonizáciu dopravy, zlepšenie systému zdravotnej starostlivosti, podporu podnikateľského výskumu a vývoja a stimuláciu intenzívnejšej spolupráce medzi verejným a súkromným sektorom.

(19)Plán obnovy a odolnosti obsahuje opatrenia na zlepšenie inkluzívnosti vzdelávania, zlepšenie prístupu k odbornej príprave a aktualizáciu systému sociálneho zabezpečenia v súlade so zásadami Európskeho piliera sociálnych práv. Očakáva sa, že reformné iniciatívy týkajúce sa kvality a inkluzívnosti vzdelávania prispejú k lepšiemu prístupu k vzdelávaniu a riešeniu problému predčasného ukončovania školskej dochádzky. Reformy a investície zamerané na vysoký podiel dospelých s nízkou kvalifikáciou by podľa predpokladov mali poskytnúť obyvateľstvu, najmä tým najzraniteľnejším, zručnosti potrebné na digitálnu a zelenú transformáciu a zvýšiť ich zamestnateľnosť. Očakáva sa, že vykonávanie aktualizovanej stratégie zamestnanosti by malo zvýšiť odolnosť maltského trhu práce. Očakáva sa, že lepšie výsledky v oblasti vzdelávania a na trhu práce prispejú k zmierneniu už existujúcich rizík chudoby a sociálneho vylúčenia.

(20)Zlepšenie a zvýšená dostupnosť verejných služieb prostredníctvom nových technológií majú potenciál zabezpečiť širší prístup pre všetkých vrátane tých, ktorí sú ťažšie dosiahnuteľní. Plán obnovy a odolnosti obsahuje opatrenia, od ktorých sa očakáva, že prispejú k rodovej rovnosti a rovnakým príležitostiam pre všetkých, ako je napr. poskytovanie zariadení starostlivosti o deti a podpora riešení práce na diaľku pre verejnú správu, čo umožní lepšiu rovnováhu medzi pracovným a súkromným životom. Opatrenia na podporu lepšej zamestnateľnosti, lepšieho zdravia a dlhšieho pracovného života by mali prispieť k zníženiu budúceho tlaku na systém sociálneho zabezpečenia a udržateľnosť verejných financií, čím sa zlepší odolnosť a zníži zraniteľnosť hospodárstva pri budúcich otrasoch.

Zásada „výrazne nenarušiť“

(21)V súlade s článkom 19 ods. 3 písm. d) nariadenia (EÚ) 2021/241 a kritériom obsiahnutým v oddiele 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(22)Plán obnovy a odolnosti zabezpečuje, že jednotlivé reformy a investície nespôsobia významné narušenie žiadneho zo šiestich environmentálnych cieľov v zmysle článku 17 nariadenia (EÚ) 2020/852, ktorými sú zmiernenie zmeny klímy; adaptácia na zmenu klímy; udržateľné využívanie a ochrana vodných a morských zdrojov; obehové hospodárstvo; prevencia a kontrola znečisťovania a ochrana a obnova biodiverzity a ekosystémov. Malta poskytla odôvodnenia v súlade s technickým usmernením Európskej komisie k zásade „výrazne nenarušiť“ (2021/C 58/01). Navrhla v prípade potreby zaviesť zmierňujúce opatrenia s cieľom zabrániť výraznému narušeniu, čo by sa malo zabezpečiť prostredníctvom príslušných míľnikov.

(23)Osobitná pozornosť sa venuje opatreniam, ktorých vplyv na environmentálne ciele si vyžaduje dôkladnú kontrolu. Pokiaľ ide o stratégiu pre Maltu týkajúcu sa stavebného odpadu a odpadu z demolácií a následné vykonávacie opatrenia, riziku výrazného narušenia by sa malo predísť tým, že sa zabezpečí, aby žiadna činnosť v rámci tejto stratégie neviedla k významnému nárastu zneškodňovania odpadu, resp. k tomu, že by pôsobila ako faktor odrádzajúci od prípravy na opätovné použitie alebo recykláciu, a aby odpad použitý na spätné zasypávanie bol vhodným odpadom, ktorý nie je nebezpečný a ktorý nahrádza neodpadový materiál a aby sa ho použilo len nevyhnutne potrebné množstvo, a to v súlade s článkom 3 ods. 17 smernice 2008/98/ES o odpade. Investícia do výstavby miesta vykládky trajektov by mala presunúť dopravu z ciest na more, čím sa podporí multimodalita a prispeje sa k riešeniu preťaženia a kvality ovzdušia. Keďže infraštruktúru môžu využívať aj trajekty so spaľovacím motorom, Malta by ako sprievodné opatrenie mala inštalovať elektrickú nabíjaciu infraštruktúru pre plavidlá v súlade s technickými usmerneniami pre zásadu „výrazne nenarušiť“. Keďže inštalácia nabíjacej infraštruktúry sa vyžaduje v rámci míľnika, je predpoklad, že nedôjde k žiadnemu výraznému narušeniu. Okrem toho sa Malta v rámci míľnika zaviazala vykonať všetky výsledky a podmienky vyplývajúce z posúdení vplyvu na životné prostredie, ktoré sú potrebné pre dané opatrenie.

Príspevok k zelenej transformácii vrátane biodiverzity